โบรกฯกำไรแจ๋วกิมเอ็งพุ่ง41%บัวหลวงพอร์ตดี
โบรกเกอร์โหนภาวะหุ้นคึกคัก ไตรมาสแรกปีนี้ กิมเอ็ง-บัวหลวง กำไรพุ่งแรง โกยค่านายหน้าเพิ่ม มาร์จินบาน
1 พ.ค. 2554

โบรกเกอร์โหนภาวะหุ้นคึกคัก ไตรมาสแรกปีนี้ กิมเอ็ง-บัวหลวง กำไรพุ่งแรง โกยค่านายหน้าเพิ่ม มาร์จินบาน
บริษัทหลักทรัพย์ กิมเอ็ง (ประเทศไทย) หรือ KEST โบรกเกอร์อันดับหนึ่ง มีกำไรสุทธิ 193.33 ล้านบาท คิดเป็นกำไรหุ้นละ 0.34 บาท ในไตรมาสแรกปี 2554 เติบโต 41.81% จากระยะเดียวกันปีก่อนกำไร|สุทธิ 136.33 ล้านบาท หรือ 0.24 บาท 
สาเหตุที่ทำให้กำไรเติบโตอย่างมีนัยสำคัญ มาจากรายได้ค่านายหน้าเพิ่มขึ้น 37.52% เป็น 671 ล้านบาท เนื่องจากปริมาณการซื้อขายเฉลี่ยต่อวันของบริษัทเพิ่มขึ้นจาก 4,273 ล้านบาท เป็น 6,266 ล้านบาท ตามปริมาณการซื้อขายเฉลี่ยต่อวันโดยรวมของตลาดหลักทรัพย์เพิ่มจาก 19,587 ล้านบาท เป็น 31,225 ล้านบาท 
ขณะที่รายได้ดอกเบี้ยและเงินปันผลเติบโตถึง 100% เป็น 35.64 ล้านบาทส่วนรายได้ดอกเบี้ยเงินให้กู้ยืมเพื่อซื้อหลักทรัพย์ (มาร์จิน) เพิ่มขึ้น 75% เป็น 47.75 ล้านบาท ขณะที่ค่าใช้จ่ายเพิ่มขึ้น 37% เป็น 493 ล้านบาท
ด้านบริษัทหลักทรัพย์ บัวหลวง (BLS) แจ้งว่า ไตรมาสแรกปี 2554 กำไรสุทธิ 107.96 ล้านบาท คิดเป็นกำไรหุ้นละ 0.40 บาท ขยายตัว 33.21% เทียบกับช่วงเดียวกันปีก่อน เนื่องจากรายได้ค่านายหน้าเท่ากับ 335 ล้านบาท หรือเพิ่มขึ้น 60.51% และกำไรจากเงินลงทุนและตราสารอนุพันธ์จำนวน 18 ล้านบาท ซึ่งส่วนใหญ่เป็นกำไรที่ยังไม่เกิดขึ้นจริง จากการตีมูลค่าใบสำคัญแสดงสิทธิอนุพันธ์ (DW)